Man kritiek ná Uberdrywer hom glo opsetlik raakry | Maroela Media
'n Man is in 'n kritieke toestand in 'n Pretoriase hospitaal nadat hy na bewering Sondag in die vroeë oggendure deur 'n Uberbestuurder raakgery is.
Beyers Serfontein (45) is Sondagoggend in John Vorster-rylaan in Centurion raakgery ná 'n beweerde onderonsie met 'n Uberbestuurder.
Times Live berig Serfontein en sy verloofde het Saterdagaand by Leon Botha, 'n familielid, in Centurion gaan kuier om die rugby te kyk waarna die paartjie omstreeks 02:00 'n Uber bestel het om hulle huis toe te neem.
Botha het aan Times Live gesê hy het met die Uberbestuurder gepraat en alles was in dié stadium nog pluis toe die paartjie in die Uber huiswaarts keer.
Volgens Botha het die Uberbestuurder egter onverskillig gery waarna Serfontein die bestuurder gemaan het om van die pad af te trek. Serfontein wou glo 'n ander Uber bestel.
Die paartjie het op John Vorster-rylaan uit die motor geklim waarna Serfontein die bestuurder gevra het om die kattebak oop te maak sodat hy sy koelboks kon uithaal. Die bestuurder het egter voet in die hoek gesit waarna Serfontein agterna gehardloop het.
Volgens berigte het die bestuurder daarna 'n u-draai gemaak en vir Serfontein raakgery. Die bestuurder het daarna op die vlug geslaan.
Serfontein het sy arm, been en ribbes tydens die voorval gebreek. Hy het ook ernstige beserings aan sy kop opgedoen.
'n Woordvoerder van Uber het die voorval aan Maroela Media bevestig.
"Wat beskryf word, is baie ontstellend. Ons harte en gedagtes gaan uit na die kliënt en die familie wat deur hierdie voorval geraak word. In só 'n geval verwyder ons dadelik 'n bestuurder se toegang [tot die Uber-app] terwyl ons ondersoek instel en die plaaslike owerhede in hul ondersoek ten volle ondersteun."
Volgens die woordvoerder is dié soort gedrag 'n duidelike skending van Uber se gemeenskapsriglyne. Die woordvoerder het kliënte gevolglik aangespoor om enige wangedrag deur 'n Uberbestuurder op die Ubertoepassing aan te meld.
Die polisie kon nie in dié stadium meer inligting rakende die voorval verskaf nie.
Dis hoekom ek maar eerder self ry……ek hou my oe net mooi groot oop…..
Ja dit is baie tragies. Maar het iemand al die bestuurder ondervra. Enige saak het 2 kante. 2.00 in die oggend na n rugby wedstryd is n ou maar slim en sterk.
toe uber begin het, was dit n diens waar die drywer sy eie motor gebruik. winste word dus gedeel deur NET die drywer en Uber se hoofkantoor. dit het die tariewe goedkoper gemaak as dié van taxi en shuttle besighede, taxi en shuttle besighede het gesien hulle verloor klante en geld en spring toe ook op die uber bandwagon. Maar die tariewe bly toe uber se lae tariewe, so wie ly daaronder: die drywers van die taxis en die shuttles. Uber moes NOOIT hierdie besighede toegelaat het nie. ek was in die shuttle bedryf vir 4 jaar en ek het… Lees meer »
Al het die Man gekuier gee dit nie die Uber bestuurder die reg om onverskillig te ry nie. Daar was ook al meer kere met Uber bestuurders probleme.
Dankie vir almal se omgee. Beyers het so lekker by my ma hulle gekuier, nadat hulle rerig mekaar lanklaas gesien het. Dankie vir almal se gebede!!!